**«АСУДЖАНЫ Я ЛЮБОЎЮ ПАЖЫЦЦЁВА...»**

**Літаратурна-музычная кампазіцыя**

**да 100-годдзя з дня нараджэння Аркадзя Куляшова**

*Ва ўмовах сучасных тэндэнцый гуманізацыі і дэмакратызацыі адукацыі, станаўлення ў сувязі з гэтым новага педагагічнага мыслення, намеры педагагічнай грамадскасці знаходзяць сваё ўвасабленне ў рэалізацыі ідэй «педагогікі супрацоўніцтва», у якіх адлюстраваны і сканцэнтраваны новыя накірункі педагагічнай тэхнікі педагога і выхаванца.*

*Супрацоўніцтва – гэта такі стан узаемаадносін, пры якіх аб’екты і суб’екты аб’ядноўваюцца ў агульнай дзейнасці адносінамі таварыства, узаемапавагі, узаемадапамогі, калектывізму; гэта сумесная развіваючая дзейнасць, замацаваная ўзаемапаразуменнем, пранікненнем у духоўны свет адзін аднаго. Такое супрацоўніцтва было арганізавана для падрыхтоўкі да святкавання 100-гадовага юбілею беларускага класіка, нашага земляка А.А. Куляшова. Кіраўніком і арганізуючым цэнтрам калектыву для падрыхтоўкі вечарыны стала дырэктар Магілёўскай бібліятэкі імя К. Маркса Г.І. Краўчанка. У працы над сцэнарыем прымаў удзел калектыў бібліятэкі, Я. Дудкіна (гарадскі цэнтр культуры), В. Рачыкаў (УК «Магілёўская капэла»), вучні школы мастацтваў № 5, кампазітар М. Яцкоў, а таксама студэнты В. Аніськова, В. Старасценка і дацэнт Л.М. Папова (УА «МДУ імя А.А. Куляшова»).*

*Мерапрыемства праходзіла ў Магілёўскай гарадской ратушы. Гледачамі былі ветэраны грамадскіх арганізацый, вучні школ і інш. Знамянальна, што літаратурна-музычная кампазіцыя адбылася 6 лютага 2014 г., у дзень нараджэння А.А. Куляшова.*

*Распрацаваны матэрыял можа быць выкарыстаны ў сярэдняй школе і ў вышэйшых вучэбных установах для паглыблення і пашырэння ведаў, як дапаўненне да асноўнай вучэбнай праграмы, для развіцця пазнавальных інтарэсаў падрастаючага пакалення. У працэсе падрыхтоўкі кампазіцыі і выступлення здзяйсняецца сувязь пакаленняў, выхаванне духоўна развітай асобы, здольнай да творчай дзейнасці ў сучасным свеце.*

***Вядучы:*** Сёння мы адзначаем стагоддзе з дня нараджэння народнага паэта Беларусі Аркадзя Куляшова. На жаль, ён ужо не з намі. Мы ж, тыя, хто наталяе прагу сваёй душы з крыніц паэзіі, па-ранейшаму з ім. Яна ўвайшла ў сэрцы чытачоў, як светлы і чысты Храм Паэзіі, той храм, што заўсёды вабіў да сябе Аркадзя Куляшова і ў якім нам так хораша, цёпла, утульна. Тайна нараджэння паэзіі, як і тайна нараджэння чалавека, – загадкавая. Каб яе разгадаць, трэба пазнаць краіну, душу народа, прыроду, падыхаць тым паветрам.

*Выконваецца верш «Ёсць у паэта свой аблог цалінны, славесны тэкст гучыць на фоне музыкі I. Лучанка «Успамін» і саправаджаецца дэманстрацыяй слайдаў.*

***Гучаць званы і плач дзіцяці, на іх фоне – словы вядучага:*** Там, дзе ад веку сыходзяцца землі трох народаў: рускага, беларускага і ўкраінскага, на Магілёўшчыне, у вёсцы Саматэвічы Касцюковіцкага раёна, 6 лютага 1914 года у сям’і настаўнікаў нарадзіўся Аркадзь Аляксандравіч Куляшоў. Бацька яго, Аляксандр Мікалаевіч, родам з Аршаншчыны, атрымаўшы званне настаўніка ў Багародску пад Масквой, вярнуўся настаўнічаць на Мсціслаўшчыну. Маці, Кацярына Фамінічна, паходзіла з Крычаўскага павета, атрымала званне настаўніцы ў Магілёве. Бацька нядрэнна спяваў, нават некаторы час удзельнічаў у народным хоры. Была слыннай пявунняй і маці. Гэты песенны генетычны код не раз выяўляўся ў паэзіі А. Куляшова. Пасля заняткаў у школе маці бралася за звычайную сялянскую працу. У хаце спяваў калаўрот і пахла лёнам, грукаталі кросны. Увесну пад вокнамі слаліся сцежкі палотнаў, вытканых зімой. Калі тканіны станавіліся белымі, з іх шылі сарочкі дзецям. Тады Аркадзю было 3–4 гады. Дзяцінства яго прайшло каля берагоў Бесядзі. Гэта рака пралегла не толькі праз многія мясціны Беларусі, але і праз душу паэта. Яна калыхала яго найлепшыя мары і спадзяванні. Калі А. Куляшоў пісаў пра зямлю, дзе нарадзіўся, прыгадваў сваё першае каханне і, канечне ж, яе, Бесядзь, – раку маленства.

*Чытаецца верш «Мая Бесядзь», які суправажджаецца харэаграфічным нумарам у выкананні вучняў гарадскога цэнтра культуры.*

***Вядучы:*** Першае знаёмства з пісьменнікамі ў маленькага Аркадзя абылося раней, чым знаёмства з літарамі азбукі. У рукі хлопчыка трапіў альбом з партрэтамі рускіх пісьменнікаў, атрыманы як дадатак да часопіса, які выпісвалі бацькі. Пушкін, Лермантаў, Някрасаў... З гэтых імёнаў пачынаецца самастойнае чытанне Аркадзя. Аднойчы Аляксандру Мікалаевічу падарылі кнігу Янкі Купалы «Шляхам жыцця», і адразу гэтая кніга стала для дзесяцігадовага хлопчыка хатняй рэліквіяй. Свае першыя вершы ён склаў ужо ў шасцігадовым узросце. А надрукаваў іх – у дванаццать гадоў. А ў чатырнаццать – было першае каханне да чароўнай, тоненькай смуглянкі Аляксандры Карыткінай. Родам яна была з суседняй вёскі. Усе называлі яе Сашай ды Аляксандраю, а Аркадзь называў Алесяю. Сваё каханне да дзяўчыны ён выказаў у цудоўных радках верша «Бывай». Сёння гэты твор – адзін з шэдэўраў беларускай інтымнай лірыкі.

Лёс раз’яднаў два любячыя сэрцы. Пасля школы Аляксандра Карыткіна паехала ў Пецярбург і паступіла ў педагагічны інстытут, выйшла замуж. У 1938 годзе юнакі пачалі перапісвацца. Ён дасылаў ёй свае новыя творы, але ці даслаў той адзіны верш?... Усё жыццё вобраз Алесі прысутнічаў ў паэзіі Куляшова як вобраз першага кахання, яна стала сімвалам чысціні, светлай маладой тугі і юнацкіх мар.

Адышла юнацкая пара. У шаснадцать гадоў Аркадзь надрукаваў сваю першую кнігу. Скончыў тэхнікум, літаратурны факультэт Мінскага педагагічнага інстытута.

А ў 1934 годзе на вечарыне ў пісьменніка Платона Галавача ён сустрэў і закахаўся ў Ксенію Вечар. Яны ажаніліся. Шчаслівая пара! Маладыя, прыгожыя, нічым не абцяжараныя, яны жылі, як бедныя студэнты, спадзяваннямі на будучыню і цешыліся новым, невядомым для іх шчасцем. У студзені 1936 года ў іх нарадзілася дачка, праз два гады сын.

Набыццё асабістага шчасця натхняе паэта на пяшчотную лірыку. Як жывыя, родныя бары і ельнікі, рачулкі і сажалкі ўвайшлі ў паэзію Куляшова.

*Чытаецца верш «Радасна і сумна шалясцяць асіны».*

*Далей спявае магілёўскі кампазітар Мікалай Яцкоў.*

*Потым гучыць фанаграма на песню «Балада аб маці».*

***Вядучы:*** Пачалася Вялікая Айчынная вайна. У другой палове ліпеня А. Куляшова накіравалі ў ваенна-палітычнае вучылішча пад Ноўгарадам. Першага жніўня ў званні капітана паэт быў залічаны літаратурным супрацоўнікам армейскай газеты «Знамя Советов» 11-й дзейснай арміі Паўночна-Заходняга фронту, дзе і праслужыў самыя цяжкія часы. Ён на ўласныя вочы пабачыў усё нязмернае гора, суцэльныя руіны гарадоў і вёсак, горкія страты. Свае пачуцці ён выказаў у вершах: «Ліст з палону», «Над брацкай магілай», «Балада аб чатырох заложніках», «Камсамольскі білет».

*Гучыць урывак з верша «Ліст з палону».*

***Вядучы:*** За час вайны паэт узняўся да вышынь творчасці, яго імя і творы набылі ўсесаюзную вядомасць. За паэму «Сцяг брыгады» ў 1946 ён быў узнагароджаны Дзяржаўнай прэміяй СССР, у 1949 за паэму «Новае рэчышча» – Дзяржаўнай прэміяй СССР.

*Гучыць фанаграма песні I. Лучанка «Успаміны».*

***Вядучы:*** Пасляваенны час для Куляшова – час новых пошукаў і новага ўзыходжання. Душэўнае жыцце паэта адкрываецца нам ў новай якасці. I ўсё ж нягледзячы на шэраг творчых удач з 1956 па 1960 гг. паэт не надрукаваў ніводнага арыгінальнага верша. У той час у яго душы адбывалася істотная пераацэнка ранейшых каштоўнасцей, фарміраванне новых ідэалаў, што прадвызначалася іншай грамадскай атмасферай. Асабістая дружба з А. Твардоўскім добра паўплывала на А. Куляшова.

*Гучыць песня «Песня лістаносца» ў выкананні кампазітара М. Яцкова.*

***Вядучы:*** У 1968 годзе А. Куляшоў узнагароджаны прэміяй Ленінскага камсамола Беларусі, у 1970 – Дзяржаўнай прэміяй БССР імя Янкі Купалы. Яго лічылі жывым класікам літаратуры.

*Песню «Магілёўская хмарка» спявае кампазітар М. Яцкоў. Гучыць запіс званоў, плач дзіцяці і жалобная музыка*.

***Вядучы:*** Раптоўная смерць 4 лютага 1978 года абарвала паэтычны маналог мужнага паэта, мысліцеля і грамадзяніна, але ў яго творах назаўсёды засталіся жьщь створаныя ім вобразы – жывая памяць пра гераічнае мінулае. У творах навечна застаўся з намі і вобраз паэта, які ўзбагаціў беларускае мастацкае слова новым сэнсам. У знак пашаны і прызнання творчасці класіка беларускай літаратуры Магілёўскаму педагагічнаму інстытуту было прысвоена яго імя. Адна з вуліц Магілёва носіць яго імя. Сёння, у дзень стагоддзя з дня нараджэння паэта, выйшла паштовая марка, прысвечаная А. Куляшову.

«І кружыцца планета Куляшова, і песня пра Алесю ўсё гучыць», – напісаў П. Панчанка. I гэта так.

*У канцы літаратурна-музычнай кампазіцыі артыст Магілёўскай філармоніі Вячаслаў Рачыкаў выконвае песню «Алеся».*

*Л. М. Папова*